dh-unibe/image-text_koenigsfelden-charters-post-1500 huggingface dataset:
Ich, Heinrich Yel, ze disen ziten stattweibel ze Waltzhuͦt, tuͤn kund, das uff den tag als disˀ brieff geben ist, do ich ze
Waltzhuͦt in dˀ statt an offner, frigˀ straͧss offenlich ze gericht sass an statt und in namē des durlùchtē, hocherbornen fùrstē hertzog Albrechtz von Oͤstˀrich, mins genaͤdigē hˀren, von enphelens und heissens wegen des
wisen, bescheiden Hansen Baͤblers, schultheiss₎ ze Waltzhuͦt. ✳ fûr mich in offen und gebannē gericht kaͤment
Welti Geisler und Hans Huͦber, vor dem Tùrlin sesshaft, beid burgˀ ze Waltzhuͦt. und offnet do vor mir der
jetzgenant Welty Geisler mit sinem fùrsprechen von dˀ stoͤss wegen, so er mit dem vorgenantē Hansen Huͦbˀ
etwa lag zit gehept hett von eins mùt roggen wegen jerlichs zins, dˀ vor zitē ab einē wingartē im Espatal geschlagē waͤr uff sin hus vor dem Tùrlin, dz er gekoͧft hetti und dar inn er wonhaft waͤr. der
selb mùt roggen den froͤwē von Kùngsvelt jegklichs jares ingieng ab dem obgen̄ wingartē. und waͤr
abˀ der selb wingart also swach worden, dz die froͤwē vō Kùngsvelt den zins nùt dar uff habn̄ woͤltint,
untz dz dˀ wingart widˀ uff kaͤm und ze rechtem buw bracht wurdy, und dannē von so waͤr dˀ selb
mùt roggē jerlich zins uff sin hus geschlagē. da hettint erber lùt si beid mitenandˀ vō des selben mùt
roggē wegē ùbereinbraͤcht ✳ und bericht, also dz dˀ vorgen̄ Hans Huͦber den obgen̄ Weltin Geisler von des
vorgedaͤchtē mùt roggen wegen gegen menlich vˀsehen und vˀstaͤn soͤlt, wˀ in dar umb anlangen, und sundˀbar
gegen den vorgenantē froͤwē von Kungsvelt, und soͤlt im dz vorgeschribn̄ sin hus entrihen und ledig machē,
waͤr, dz im jemā dar zuͦ sprechen wurd vō des mùt roggen wegē, und soͤlt im dar umb staͤn alles, dz dˀ obgen̄
Hans Huͦbˀ hett, es werd ligend odˀ varend guͤt, dz das sin recht phand fur soͤlt. des was oͧch Hans Huͦbˀ
dem obgenantē Weltin Geisler vor gericht alles gichtig. darnach batt im dˀ jetzgen̄ Welty Geysler dˀ selbn̄
richtung und offnūg des gerichtes brief ze gebn̄, wō im dˀ obgen̄ Hans Huͦbˀ allˀ disˀ vorgeschrib̄n stukē
und artikel nùt missegath. do fraͤgt ich umb und wart erteilt uff den eid, dz mā im des gerichtesbrieff und insigel hirr umb billich geb̄n soͤlt ze merˀ sichˀeit und urkùnd. und darumb, so han ich, dˀ
obgenant Heinrich Yel, min eigen insigel vō des gerichtz wegē und von beidˀ teil bett wegē offenlich gehenkt
an disen brief, won ich dar umb ze gericht sass und es mir erteilt wart. disˀ offnūg und urteil sint
gezùgen Hans Bruggˀ, Claus Wasman, Heini Keller, Heini Stoͤklˀ, Ruͤdy Buͤtstein, Hans vō Oͤrliken und ✳
Hans Koch und Henni Meigˀ, all burgˀ ze Waltzhuͦt, die vor gericht waͤrent, und andˀ erber lùt vil.
disˀ brief ist geben, do mā zalt von Cristus geburt drùzehenhundˀrt und nuntzig jar, an dem
nechstē fritag nach sant Gerien tag ꝫcꝭ.
Konigsf. 415
Staatsarchiv
AARGAU
wist um̄ j mt rogg₎ geltz jaͤrlichen den fròwen zuͦ Kùngsfeld₎
uff einem hùsz und wingart₎ zuͦ
Waltzhuͦtt
Nͦ✳ 22 ✳
K
S ✳ 15 ✳
✳
c iij
Waltzhuͦt ✳ xxv ✳ j mut rogen
der xj